യുപി നിയമസഭയ്ക്ക് മുന്പില് കോണ്ഗ്രസ് അംഗങ്ങളുടെ പ്രതിഷേധം പങ്കെടുക്കാന് മടിച്ച് വിമത നേതാക്കള് ലക്നൗ: യുപി നിയമസഭയ്ക്ക് മുന്പില് കോണ്ഗ്രസ് അംഗങ്ങളുടെ പ്രതിഷേധം. ഡെപ്യൂട്ടി സ്പീക്കറെ തെരഞ്ഞെടുക്കാന് വിളിച്ചു ചേര്ത്ത പ്രത്യേക സമ്മേളനം ബഹിഷ്കരിച്ചായിരുന്നു കോണ്ഗ്രസ് അംഗങ്ങളുടെ പ്രതിഷേധം. ലഖിംപൂര് ഖേരി വിഷയത്തില് കേന്ദ്രമന്ത്രി അജയ് മിശ്രയുടെ രാജി ആവശ്യപ്പെട്ടായിരുന്നു കോണ്ഗ്രസിന്റെ പ്രതിഷേധം. വിധാന് സഭയിലെ ചൗധരി ചരണ് സിംഗിന്റെ പ്രതിമയ്ക്ക് സമീപമാണ് കോണ്ഗ്രസ് എംഎല്എമാര് പ്രതിഷേധം സംഘടിപ്പിച്ചത്. ഏഴ് അംഗങ്ങളാണ് യുപി നിയമസഭയില് കോണ്ഗ്രസിന് ഉളളത്. ഇതില് രണ്ടു പേര് വിമതരാണ്. ഇടയ്ക്ക് ഇവര് പ്രതിഷേധത്തിന്റെ ഭാഗമായെങ്കിലും അത്ര സജീവമായിരുന്നില്ല. കേന്ദ്രമന്ത്രിയെ പുറത്താക്കുന്നത് വരെ പ്രതിഷേധം തുടരുമെന്നായിരുന്നു കോണ്ഗ്രസ് സംസ്ഥാന അദ്ധ്യക്ഷന് അജയ് കുമാര് ലല്ലുവിന്റെ പ്രതികരണം. പാര്ലമെന്ററി കീഴ് വഴക്കങ്ങള് ലംഘിച്ചാണ് ഭരണകക്ഷിയായ ബിജെപി ഡെപ്യൂട്ടി സ്പീക്കര് തെരഞ്ഞെടുപ്പ് നടത്തുന്നതെന്ന് കോണ്ഗ്രസ് നേതാവ് ആരാധന മിശ്ര ആരോപിച്ചു. പ്രതിപക്ഷ പാര്ട്ടികളുമായി ഇക്കാര്യത്തില് കൂടിയാലോചനകള് ഉണ്ടായില്ലെന്നും ആരാധന മിശ്ര കുറ്റപ്പെടുത്തി. കോണ്ഗ്രസിനെക്കൂടാതെ സമാജ് വാദി പാര്ട്ടിയുടെ മറ്റൊരു പ്രതിഷേധവും അരങ്ങേറിയിരുന്നു. നാണയപ്പെരുപ്പത്തിന് എതിരെയായിരുന്നു സമാജ് വാദി പാര്ട്ടിയുടെ പ്രതിഷേധം.